As die kuns van gladstryking van data geformaliseer word, is dit nuttig om die konsep van ’n skeier (separator) in te voer as ’n operator S wat ’n gegewe ry x skei in dit wat benodig word Sx, of die sein, en dit wat verwyder moet word, of die geraas. Vir lineêre gladstrykers sal projeksies dikwels genoegsaam wees. In hierdie geval is Sx outomaties ’n beste benadering in die 2-norm tot x, vanuit die beeldruimte van S. Die Lebesgue-ongelykheid verseker naasbeste benadering in ander norme.